Document ID: 32011R0574

ΚΑΝΟΝΙΣΜΌΣ (ΕΕ) αριθ. 574/2011 ΤΗΣ ΕΠΙΤΡΟΠΉΣ
της 16ης Ιουνίου 2011
για την τροποποίηση του παραρτήματος I της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια για τα νιτρώδη, τη μελαμίνη, την Ambrosia spp και τη μεταφορά ορισμένων κοκκιδιοστατικών και ιστομοναδοστατικών, καθώς και για την ενοποίηση των παραρτημάτων της I και II
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1 και το άρθρο 8 παράγραφος 2 πρώτη περίπτωση,
Εκτιμώντας τα ακόλουθα:
(1)
H οδηγία 2002/32/ΕΚ προβλέπει ότι απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τα ανώτατα όρια που καθορίζονται στο παράρτημα I της εν λόγω οδηγίας. Για ορισμένες ανεπιθύμητες ουσίες, τα κράτη μέλη πρέπει να διεξάγουν έρευνες που να προσδιορίζουν τις πηγές των ουσιών αυτών, εφόσον υπερβαίνουν τα όρια που ορίζει το παράρτημα II της παρούσας οδηγίας.
(2)
Όσον αφορά τα νιτρώδη, διαπιστώθηκε ότι τα προϊόντα και τα υποπροϊόντα από σακχαρότευτλα και ζαχαροκάλαμο καθώς και από την παραγωγή αμύλου περιέχουν, υπό ορισμένες συνθήκες, επίπεδα νιτρωδών που υπερβαίνουν τα ανώτατα όρια που ορίστηκαν πρόσφατα στο παράρτημα I της οδηγίας 2002/32/ΕΚ. Επιπλέον, φαίνεται ότι η μέθοδος ανάλυσης για τον ποσοτικό προσδιορισμό νιτρωδών στις ζωοτροφές δεν παρέχει πάντοτε αξιόπιστα αναλυτικά αποτελέσματα όσον αφορά τα προϊόντα και τα υποπροϊόντα από σακχαρότευτλα και ζαχαροκάλαμο καθώς και από την παραγωγή αμύλου. Με βάση τη γνώμη της Ευρωπαϊκής Αρχής για την Ασφάλεια των Τροφίμων (EFSA), της 25ης Μαρτίου 2009 (2), ότι η παρουσία νιτρωδών σε ζωικά προϊόντα δεν προκαλεί ανησυχία για την υγεία του ανθρώπου, τα εν λόγω προϊόντα θα πρέπει να εξαιρεθούν επί του παρόντος από τα ανώτατα επίπεδα νιτρωδών για τις ζωοτροφές, ενόσω εξετάζονται περαιτέρω τα επίπεδα νιτρωδών και οι κατάλληλες μέθοδοι ανάλυσης.
(3)
Όσον αφορά τη μελαμίνη, η EFSA εξέδωσε στις 18 Μαρτίου 2010 επιστημονική γνώμη σχετικά με τη μελαμίνη στα τρόφιμα και στις ζωοτροφές (3). Σύμφωνα με τα πορίσματα της EFSA, η έκθεση στη μελαμίνη μπορεί να έχει ως αποτέλεσμα τη δημιουργία κρυστάλλων στο ουροποιητικό σύστημα. Οι κρύσταλλοι αυτοί, οι οποίοι μπορεί να προκαλέσουν βλάβη των εγγύς ουροφόρων σωληναρίων, έχουν παρατηρηθεί σε ζώα και παιδιά ως αποτέλεσμα της νόθευσης ζωοτροφών και βρεφικών τροφών με μελαμίνη, γεγονός που ορισμένες φορές οδήγησε στον θάνατο. Η Επιτροπή του Codex Alimentarius έχει ορίσει ανώτατα όρια για τη μελαμίνη στις ζωοτροφές και στα τρόφιμα (4). Δεδομένου ότι αυτά τα όρια είναι σύμφωνα με τα πορίσματα της γνώμης της EFSA, είναι σκόπιμο να συμπεριληφθούν τα εν λόγω ανώτατα όρια στο παράρτημα I της οδηγίας 2002/32/ΕΚ, ώστε να προστατευθούν η υγεία των ζώων και η δημόσια υγεία. Δεδομένου ότι ορισμένες ζωοτροφές αναπόφευκτα περιέχουν επίπεδα μελαμίνης υψηλότερα από τα ανώτατα όρια ως αποτέλεσμα της κανονικής διεργασίας παραγωγής, είναι σκόπιμο ορισμένες ζωοτροφές να εξαιρεθούν από τα ανώτατα όρια.
(4)
Όσον αφορά την Ambrosia spp., η EFSA κατέληξε, στη γνώμη της 4ης Ιουνίου 2010 (5), ότι οι τροφές πτηνών μπορεί να αποτελούν σημαντικό μέσο διασποράς της Ambrosia spp., ιδίως σε μη προηγουμένως μολυνθείσες περιοχές, καθώς συχνά περιέχουν σημαντικές ποσότητες μη επεξεργασμένων σπόρων Ambrosia spp. Συνεπώς, η πρόληψη της χρήσης τροφών πτηνών που έχουν επιμολυνθεί με μη επεξεργασμένους σπόρους Ambrosia spp. μπορεί να μειώσει την περαιτέρω διασπορά της Ambrosia spp. στην Ένωση. Οι σπόροι Ambrosia spp. αποτελούν θέμα δημόσιας υγείας εξαιτίας των αλλεργιογόνων ιδιοτήτων της γύρης τους. Η εισπνοή της γύρης φυτών μπορεί να προκαλέσει, μεταξύ άλλων, ρινοεπιπεφυκίτιδα και άσθμα. Επίσης, υπάρχουν ορισμένα στοιχεία που συνηγορούν στο ότι η γύρη Ambrosia spp. προκαλεί αλλεργία σε ζώα. Συνεπώς, είναι σκόπιμο να περιοριστεί η παρουσία σπόρων Ambrosia spp. στις πρώτες ύλες ζωοτροφών και στις σύνθετες ζωοτροφές που περιέχουν μη αλεσμένους σπόρους και σπόρους προς σπορά, καθώς και να καθοριστεί ανώτατο όριο σπόρων Ambrosia spp. στους σπόρους και τους σπόρους προς σπορά στο κατώτερο ευλόγως εφικτό επίπεδο (ALARA - As Low As Reasonably Achievable) με ορθές γεωργικές πρακτικές και πρακτικές καθαρισμού.
(5)
Όσον αφορά τα κοκκιδιοστατικά και τα ιστομοναδοστατικά, η μεταφορά από μια παρτίδα παραγωγής σε άλλη μπορεί να συμβεί όταν οι ουσίες αυτές χρησιμοποιούνται ως εγκεκριμένες πρόσθετες ύλες ζωοτροφών. Η μεταφορά αυτή μπορεί να έχει ως αποτέλεσμα την επιμόλυνση ζωοτροφών που παράγονται στη συνέχεια με την παρουσία τεχνικώς αναπόφευκτων ιχνών των ουσιών αυτών, επονομαζόμενη ως αναπόφευκτη μεταφορά ή διασταυρούμενη επιμόλυνση, στις ζωοτροφές για τις οποίες δεν έχει εγκριθεί η χρήση κοκκιδιοστατικών ή ιστομοναδοστατικών, αναφερόμενες ως μη στοχευόμενες ζωοτροφές. Λαμβανομένης υπόψη της εφαρμογής ορθών πρακτικών παραγωγής, τα ανώτατα όρια της αναπόφευκτης μεταφοράς κοκκιδιοστατικών και ιστομοναδοστατικών σε μη στοχευόμενες ζωοτροφές πρέπει να θεσπιστούν στο κατώτερο ευλόγως εφικτό επίπεδο (ALARA). Για να είναι σε θέση ο παραγωγός της ζωοτροφής να διαχειριστεί την προαναφερόμενη αναπόφευκτη μεταφορά, πρέπει να εξεταστεί η θέσπιση ποσοστού μεταφοράς περίπου 3 % σε σύγκριση με την επιτρεπόμενη ανώτατη περιεκτικότητα όσον αφορά τις ζωοτροφές για λιγότερο ευπαθή μη στοχευόμενα είδη ζώων, ενώ θα πρέπει να καθοριστεί ποσοστό μεταφοράς περίπου 1 % σε σύγκριση με την επιτρεπόμενη ανώτατη περιεκτικότητα για τις ζωοτροφές που προορίζονται για ευπαθή μη στοχευόμενα είδη ζώων και τις ζωοτροφές που χρησιμοποιούνται για την περίοδο πριν από τη σφαγή. Η εφαρμογή ποσοστού μεταφοράς 1 % πρέπει επίσης να εξεταστεί για τη διασταυρούμενη επιμόλυνση άλλων ζωοτροφών για στοχευόμενα είδη ζώων στις οποίες δεν προστίθενται κοκκιδιοστατικά και ιστομοναδοστατικά, καθώς και όσον αφορά τις μη στοχευόμενες ζωοτροφές για τα ζώα που χρησιμοποιούνται συνεχώς για την παραγωγή τροφίμων, όπως οι αγελάδες γαλακτοπαραγωγής ή οι όρνιθες ωοπαραγωγής, όπου υπάρχουν αποδεικτικά στοιχεία μεταφοράς από τις ζωοτροφές στα τρόφιμα ζωικής προέλευσης. Αν χορηγούνται στα ζώα απευθείας πρώτες ύλες ζωοτροφών ή αν χρησιμοποιούνται συμπληρωματικές ζωοτροφές, η χρήση τους στο ημερήσιο σιτηρέσιο πρέπει να μην έχει ως συνέπεια την έκθεση των ζώων σε επίπεδα κοκκιδιοστατικών ή ιστομοναδοστατικών υψηλότερα από τα ανώτατα όρια έκθεσης που αντιστοιχούν στη χρήση μόνο πλήρων ζωοτροφών στο ημερήσιο σιτηρέσιο.
(6)
Όσον αφορά τα κοκκιδιοστατικά ναρασίνη, νικαρβαζίνη και νατριούχο λασαλοσίδη, το παράρτημα I της οδηγίας 2002/32/ΕΚ θα πρέπει να τροποποιηθεί ώστε να ληφθούν υπόψη οι πρόσφατες τροποποιήσεις των εγκρίσεων αυτών των ουσιών, και, κατά συνέπεια, θα πρέπει να τροποποιηθεί ο κανονισμός (ΕΚ) αριθ. 124/2009 της Επιτροπής, της 10ης Φεβρουαρίου 2009, σχετικά με τον καθορισμό ανώτατων ορίων για την παρουσία κοκκιδιοστατικών ή ιστομοναδοστατικών στα τρόφιμα ως αποτέλεσμα της αναπόφευκτης μεταφοράς των εν λόγω ουσιών σε μη στοχευόμενες ζωοτροφές (6).
(7)
Τα παραρτήματα I και ΙΙ της οδηγίας 2002/32/ΕΚ έχουν ήδη τροποποιηθεί σημαντικά και πολλές φορές κατά το παρελθόν. Συνεπώς, είναι σκόπιμο να ενοποιηθούν τα εν λόγω παραρτήματα. Για να βελτιωθεί η σαφήνεια και το ευανάγνωστο των παραρτημάτων αυτών, είναι σκόπιμο να αναδιαρθρωθούν και να εναρμονιστεί η ορολογία τους. Δεδομένου ότι οι διατάξεις που περιέχουν τα παραρτήματα αυτά έχουν άμεση εφαρμογή και είναι δεσμευτικές στο σύνολό τους, είναι σκόπιμο τα εν λόγω παραρτήματα να θεσπιστούν με κανονισμό.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και II της οδηγίας 2002/32/ΕΚ αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2011.
Οι διατάξεις όσον αφορά την Ambrosia spp. εφαρμόζονται από την 1η Ιανουαρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουνίου 2011.

Labels: 20
3
6